Protecting property rights through international treaties but with constitutional brakes: the case of contemporary Russia
Väitekirjas hinnatakse rahvusvaheliste lepingute täitmist Venemaa poolt ja Venemaa käsitust rahvusvahelise õiguse vahekorrast oma riigisisese õigusega eelkõige omandiõiguse valguses. Lisaks uuritakse Venemaa ning Euroopa Nõukogu ja teiste rahvusvaheliste organisatsioonide suhteid läbi aastate ning nende rahvusvaheliste organisatsioonide ning rahvusvaheliste lepingutega liitumise mõju sellele, kuidas Venemaa teostab rahvusvahelist õigust. Täpsemalt keskendutakse väitekirjas omandiõigusele Venemaa õiguskorras ning hinnatakse selle kooskõla rahvusvahelise õiguse normidega. Viimastel aastatel on ilmnenud mitmeid põhimõttelisi probleeme seoses rahvusvaheliste lepingute täitmisega Venemaa poolt. Seda küsimust ei saa käsitleda mustvalgelt üksnes selle põhjal, kas Euroopa Inimõiguste Kohtu otsuseid Venemaa õigussüsteemis täidetakse või mitte. Arvesse on vaja võtta suuremat pilti, sealhulgas Venemaa ajalugu ja eriti lähiminevikku pärast Nõukogude Liidu lagunemist. Sellel, miks Venemaa ei täida rahvusvahelisi lepinguid, on palju erinevaid põhjuseid, muuhulgas Nõukogude Liidu järgsel Venemaal omandiõiguse kontseptsiooni väljatöötamisega seotud probleemid ning keeruline erastamise protsess 1990ndatel. Kui inimõiguste mõistet käsitada teatud laadi õigussiirdena, vähemalt eelnenud Nõukogude perioodiga võrreldes, siis on selge, et selle ülevõtmine Venemaa õigussüsteemi ei ole läinud nii ladusalt, kui Venemaa Euroopa inimõiguste konventsiooniga ühinemise ajal eeldati. Kui uurida omandiõiguse kaitset Venemaal, ilmneb selles hulk puudujääke. Nagu käesoleva väitekirja neli artiklit näitasid, on omandiõiguse aluseks eelkõige õigusriigi põhimõte (rule of law), eriti nii riigisiseste kui rahvusvaheliste õigusnormide austamine. Väitekirjast nähtub, et kuna Venemaal õigusnorme ei austata, ei pruugi praegu kehtivad regulatsioonid Venemaal omandiõigust (nii, nagu need on tagatud Euroopa inimõiguste konventsiooniga) piisavalt tõhusalt kaitsta.
international agreements, property, human rights, fundamental rights, constitutional law, Russia
Networked Digital Library of Theses and Dissertations